b'\n_START_ARTICLE_\nLouis Antoine de Bougainville\n_START_PARAGRAPH_\nLouis Antoine de Bougainville, Bougainvillen kreivi (12. marraskuuta 1729 \xe2\x80\x93 31. elokuuta 1811) oli ranskalainen l\xc3\xb6yt\xc3\xb6retkeilij\xc3\xa4 ja meriupseeri. H\xc3\xa4nen mukaansa on nimetty Bougainvillen saari Papua-Uudessa-Guineassa.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBougainville syntyi Pariisissa, Ranskassa notaarin poikana. H\xc3\xa4n opiskeli nuorempana lakia mutta luopui pian siit\xc3\xa4 ja liittyi vuonna 1753 armeijan muskettijoukkoihin. 25-vuotiaana h\xc3\xa4n julkaisi tutkielman integraalilaskennasta liitteeksi Guillaume Fran\xc3\xa7ois Antoinen, Marquis de l\'H\xc3\xb4pital\'en tutkielmaan Des infiniment petits._NEWLINE_Vuonna 1755 h\xc3\xa4net l\xc3\xa4hetettiin Lontooseen Ranskan suurl\xc3\xa4hetyst\xc3\xb6n sihteeriksi, ja h\xc3\xa4nest\xc3\xa4 tuli Royal Societyn j\xc3\xa4sen. _NEWLINE_H\xc3\xa4n l\xc3\xa4hti vuonna 1756 Kanadaan ja osallistui siell\xc3\xa4 seitsenvuotiseen sotaan (Suuri siirtomaasota: Ranskan ja intiaanien sota Englantia vastaan). _NEWLINE_1766 Bougainville sai Ludvig XV:lt\xc3\xa4 teht\xc3\xa4v\xc3\xa4kseen purjehtia maailman ymp\xc3\xa4ri. H\xc3\xa4n onnistui t\xc3\xa4ss\xc3\xa4 14:n\xc3\xa4 purjehtijana maailmassa ja ensimm\xc3\xa4isen\xc3\xa4 ranskalaisena. Suoritus nosti Ranskan arvonantoa seitsenvuotisen sodan h\xc3\xa4vi\xc3\xb6n j\xc3\xa4lkeen. Bougainville l\xc3\xa4hti matkaan 1766 kahdella laivalla: La Boudeuse ja L\'\xc3\x89toile. H\xc3\xa4n saapui Tahitille huhtikuussa 1768 l\xc3\xa4hes ensimm\xc3\xa4isen\xc3\xa4 eurooppalaisena. H\xc3\xa4n ei tiennyt ett\xc3\xa4 Samuel Wallis oli k\xc3\xa4ynyt saarella HMS Dolphinilla vajaata vuotta aikaisemmin. Maaliskuussa 1769 tutkimusmatkalaiset saivat maailmanymp\xc3\xa4rimatkansa p\xc3\xa4\xc3\xa4t\xc3\xb6kseen ja saapuivat St Malo\'lle menetetty\xc3\xa4\xc3\xa4n vain seitsem\xc3\xa4n henke\xc3\xa4 l\xc3\xa4hes kahdestasadasta, mik\xc3\xa4 oli eritt\xc3\xa4inen alhainen kuolleiden m\xc3\xa4\xc3\xa4r\xc3\xa4 vastaaviin matkoihin verrattuna. Bougainvillen maailmanymp\xc3\xa4ripurjehdus oli my\xc3\xb6s ensimm\xc3\xa4inen mihin nainen osallistui. Jeanne Bar\xc3\xa9 oli tutkimusmatkan luonnontieteilij\xc3\xa4n Philibert Commer\xc3\xa7onin palvelija._NEWLINE_H\xc3\xa4n kuvasi Tahitia vuoden 1771 kirjassaan Voyage autour du monde l\xc3\xa4hes maanp\xc3\xa4\xc3\xa4lliseksi paratiisiksi, miss\xc3\xa4 miehet ja naiset el\xc3\xa4v\xc3\xa4t onnellisina ja viattomina, erossa sivistyksen korruptoivasta vaikutuksesta. H\xc3\xa4n kuvasi "ylv\xc3\xa4\xc3\xa4n villin" k\xc3\xa4sitett\xc3\xa4 ja vaikutti utopististen filosofien kuten Jean-Jacques Rousseaun ajatteluun ennen Ranskan vallankumousta._NEWLINE_Maailmanymp\xc3\xa4rimatkansa j\xc3\xa4lkeen h\xc3\xa4n hyv\xc3\xa4ksyi j\xc3\xa4lleen laivastokomennuksen ja osallistui useisiin meritaisteluihin. H\xc3\xa4nest\xc3\xa4 tuli vara-amiraali 1791, ja vuonna 1792, onnistuttuaan l\xc3\xa4hes ihmeenomaisesti pakenemaan Pariisin veril\xc3\xb6ylyj\xc3\xa4, vet\xc3\xa4ytyi el\xc3\xa4kkeelle Normandian tilalleen. Bougainvillen vanhoilla p\xc3\xa4ivill\xc3\xa4 Napoleon I teki h\xc3\xa4nest\xc3\xa4 senaattorin, imperiumin kreivin ja Ranskan Kunnialegioonan j\xc3\xa4senen. H\xc3\xa4n kuoli Pariisissa 31. elokuuta 1811. H\xc3\xa4n oli naimisissa ja h\xc3\xa4nell\xc3\xa4 oli kolme poikaa, jotka palvelivat Ranskan armeijassa. _NEWLINE_Bougainvillen nimi on annettu suurimmalle Salomonsaarelle ja salmelle joka erottaa sen Choiseul\'in saaresta. Se on my\xc3\xb6s annettu salmelle, joka erottaa Mallicollon ja Espiritu Santon saaret Vanuatulla, samoin on etel\xc3\xa4amerikkalainen k\xc3\xb6ynn\xc3\xb6skasvi Bougainvillea, jota usein kasvatetaan kasvihuoneissa, nimetty h\xc3\xa4nen mukaansa. Lis\xc3\xa4ksi on 13 Ranskan laivaston alusta nimetty h\xc3\xa4nen kunniakseen.'